PHOTOS में देखें यूक्रेन के भयावह हालात:चारों ओर सिर्फ बर्बादी, आम नागरिकों के लिए जान बचाना बना सबसे बड़ी चुनौती
24 फरवरी को रूस ने यूक्रेन पर हमला किया। ये जंग 21 दिन बाद भी जारी है। रूसी सेना राजधानी कीव, खार्किव, मारियुपोल और चेर्नीहीव समेत कई यूक्रेनी शहरों में मिसाइलें दाग रही है। रूस के फाइटर जेट्स लगातार बमबारी कर रहे हैं। चारों ओर तबाही का मंजर देखने को मिल रहा है। लोग बिजली, पानी और दवा जैसी जरूरी चीजों के लिए तरस रहे हैं। हालात बिगड़ते ही जा रहे हैं। गोलाबारी के बीच लोग अपने घरों को छोड़ने के लिए मजबूर हो गए हैं।
आइए आपको तस्वीरों के जरिए दिखाते हैं कि यूक्रेन में परिस्थितियां कितनी कठिन हो गई हैं...
रूसी सैनिक लगातार यूक्रेनी शहरों के रिहायशी इलाकों में हमले कर रहे हैं। यह तस्वीर चेर्नीहीव की एक रिहायशी बिल्डिंग की है।
पूर्वी यूक्रेन के डोनेट्स्क क्षेत्र में वोल्नोवाखा शहर के अस्पताल पर भी रूसी सैनिकों ने हमला किया।
रूस के हमले का सबसे ज्यादा शिकार हुए तटीय शहर मारियुपोल में अब तक 2500 आम नागरिक जान गंवा चुके हैं।
यूक्रेन के खार्किव में हवाई हमले से आम नागरिकों की जरूरत का सामान सप्लाई करने वाले एक वेयरहाउस में भयानक आग लग गई।
खार्किव में वेयरहाउस की आग को जब तक दमकल कर्मियों ने काबू किया, तब तक हजारों लोगों के लिए रखा गया राशन जल चुका था।
डोनेट्स्क के मेकेयेवका शहर में हुए हमलों के बाद तबाह हुई इमारतों के बाहर लोगों को मलबा हटाते देखा गया।
रूस के सैनिक आम नागरिकों को भी निशाना बना रहे हैं। खार्किव में ट्रेन पर हमला किया गया।
कीव के पास ओबोलोन शहर में एक रिहायशी इमारत पर रूस ने बमबारी की। इस दौरान इमारत के सामने खड़ी कार भी खाक हो गई।
रूस-यूक्रेन की जंग के चलते 30 लाख से ज्यादा लोग देश छोड़ चुके हैं।
नाजुक हालातों को देखते हुए इरपिन शहर में लोग पलायन के दौरान एक-दूसरे की मदद कर रहे हैं।
बमबारी के बाद यूक्रेनी इमरजेंसी सर्विस के कर्मचारी बचाव अभियान में जुटे हुए हैं।
रूस की तरफ से दागी गईं मिसाइलों से यूक्रेन के कई इलाके खंडहर में तब्दील हो गए हैं।
रूसी गोलीबारी के बीच जान बचाना लोगों के लिए सबसे बड़ी चुनौती बन गया है।